Iꞌsuᵽaka simaeka beꞌerõꞌõ kika imaekarãᵽitiyika Jesúre Gerasa kaꞌiarã tẽrĩeyaeka.
Tẽrĩeyatirã Jesúre marĩwaꞌrika ᵽoto ĩꞌrĩka Satanárika ima ñaꞌrĩjãikakire kire torika.
Ãta wiꞌiarã majaka natarikõꞌrĩmatoᵽi Jesús ᵽõꞌirã ketaeka.
Wejabiritika uᵽaka oyiaja imaekaki imarĩ torã kimaeka.
Ᵽerumijiaᵽi kire naᵽiꞌᵽeka imakoꞌomakaja ñojimarĩji sakibaitaꞌruijiᵽaeka.
Ĩꞌrãkurimarĩa kiãñaraka,
kiᵽitakaoka kire naᵽiꞌᵽekoꞌomakaja sakitũrũtatajiᵽaeka.
Suᵽa imarĩ ᵽoꞌimajare marãkãꞌã kire baawãrũberika.
Ñamioka,
ĩmima watoᵽekarã,
majaka natairõꞌõrã akaserebaraka kituritaᵽaeka.
Iꞌsuᵽaka baabaraka tĩmarĩji ãtaᵽi kiᵽoꞌia kikãꞌmibaaeka.
Kimaekarõꞌõᵽi Jesúre ĩatirã Jesúᵽõꞌirã kirĩrĩraꞌaeka.
Kiᵽõꞌirã etatirã kiwãjitãji kiñukuruᵽaeka,
“Marãkãꞌã yibaaberijĩki kime”,
ãrĩwaꞌri.
Suᵽa imarĩ,
ikuᵽaka Jesúre kire ãrĩka:
—Miaꞌmitiᵽe Satanárika ima.
Ĩꞌĩ ᵽuᵽakareka mimarõꞌõᵽi miᵽoᵽe,
— kire kẽrĩka.
Iꞌsuᵽaka kẽᵽakãꞌã,
—Jesús,
Tuᵽarã tẽrĩritaki imatiyaiki Maki mime.
¿Marãkãꞌã yire baaerã mibaayu mae jeꞌe?
Tuᵽarãre ĩaika wãjitãji,
“ ‘Baꞌiaja mibaaika ᵽareaja baꞌiaja mire baabesarãki yiꞌi’,
yire meᵽe”,
— akasererikaᵽi Satanárika ima ñaꞌrĩjãikakire ãrĩka Jesúre.
Iꞌsuᵽaka kẽᵽakãꞌã ikuᵽaka Jesúre kire ãrĩka:
—¿Marãkãꞌã miwãmea?—
Kire kẽᵽakãꞌã,
—Rĩkimarã baꞌirã yija ima simamaka Legión ñime.—
Suᵽabaatirã,
“Ika kaꞌiaᵽi yijare miᵽoataꞌsi”,
wayuᵽiꞌribaraka Jesúre kẽrĩrijarika.
Iꞌsuᵽaka nabaaeka ᵽoto nakoyikurirã rĩkimakaja jẽjewẽkoa ᵽaꞌitaeka baꞌabaraka ĩmimajãꞌãrã.
Suᵽabaatirã ikuᵽaka Satanárika ima ãrĩka:
—Kireka yijare miᵽoatayeꞌe,
“Jẽjẽwẽko ᵽuᵽakarã mija ñaꞌrĩjãibe”,
yijare meᵽe,
— ãᵽaraka Jesúre najẽñeka.
Iꞌsuᵽaka naᵽakãꞌã,
—Jẽjewẽko ᵽuᵽakarã mija ñaꞌrĩjãibe jeꞌe,
— nare kẽrĩka.
Toᵽi mae,
ĩmirĩjireka ñaꞌrĩjãitiirã imakoᵽeka ᵽorika,
jẽjewẽkoarã ñaꞌrĩjãiokaroꞌsi.
Suᵽa imarĩ jẽjewẽkoa dos mil rakamaki imaekarã Satanárika ima ñaꞌrĩjãimaka jãjia sarĩrĩwaꞌrika.
Rĩrĩwaꞌritirã ᵽusiᵽemarã eyatirã ᵽaꞌwarã sajũjĩka.
Iꞌsuᵽaka baawaꞌri simauᵽatiji sañaꞌmiᵽataeka.
Suᵽa imarĩ sĩarĩrĩrimajare rĩrĩwaꞌririka,
wejearã,
ĩꞌrãriwiꞌi ñoakuri imaeka rõꞌõrã ᵽoꞌimajare sanabojarĩ.
Toᵽi mae,
“¿Dakoa suᵽa baaika?”,
ãrĩwaꞌri ĩarĩ ᵽoꞌimajare aꞌrika.
Jesúre imaekarõꞌõrã eyatirã,
Satanárika ima kireka ñaꞌrĩjãika mirãkire niaeka:
“Jariroaka jããekaki kimaeka,
mamarĩ kimaeka uᵽakamarĩa,
jia kiᵽuᵽaka jaᵽakãꞌã,
ñaꞌrĩyaaekaja ruᵽaki kime mae”,
ᵽoꞌimajare ãrĩᵽuᵽajoaeka.
Iꞌsuᵽaka kimamaka ĩatirã,
jimarĩ Jesúre nakĩkika,
“Tẽrĩritakiji kime”,
ãrĩwaꞌri.
Suᵽabaatirã Satanárika ima Jesúre ᵽoataekakaka,
jẽjewẽkoa baaekakaka ĩaekarã aᵽerãre sabojaekarã.
Iꞌsuᵽaka kibaaika ãꞌmitiritirã Gerasakarã Jesúre kĩkiwaꞌri nawejeaᵽi kiᵽeꞌririka jãjia naᵽakataꞌrika.
Suᵽa simamaka toᵽi ᵽeꞌriraꞌaerã kũmuarã kijãika ᵽoto ikuᵽaka Satanárika ima kireka ᵽoritaᵽaekakire kire ãrĩka:
—Mika aꞌririka yiyaᵽatiyayu yiꞌioka,
— kire kẽrĩkoꞌomakaja ikuᵽaka Jesúre kire yiꞌrika:
—Yika aꞌririyaᵽabekaja,
miwiꞌiarã miᵽeꞌriwaꞌᵽe.
“Yire wayuĩaiki imarĩ,
jia Maĩᵽamakire yire baayu”,
ãrĩwaꞌri mirĩrãre mibojaᵽe—.
Iꞌsuᵽaka Jesúre kire ãrĩka yiꞌriwaꞌri kiᵽeꞌrika.
Ᵽeꞌriwaꞌritirã Decáᵽolireka imaeka wejearã Jesúre kire baaeka majaroka kibojataᵽaeka.
Sãꞌmitiritirã marãkãꞌã ᵽoꞌimajare ãrĩwãrũberika,
iꞌsiakaka ãꞌmitirikoriberikarã imarĩ.